Diari Oficial de la Generalitat Valenciana


Sumari del DOGV 5946, del 03-02-2009 (2009/716)

Bases particulars per a la selecció i l'adjudicació del Programa d'Actuació Integrada del Sector 5 del PGMOU de Torrevieja.
---------------------------------------------------------------------------------------------------------------------------

### Dades del document

Número de DOGV
:   5946

Data del DOGV
:   03-02-2009

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2009/716


Data del document
:   16-01-2009

Organisme emissor
:   Ajuntament de Torrevieja

Tipus de document
:   Licitació

Descriptors 

:   * Torrevieja
    * licitació
    * pla d'urbanisme
    * administració local
    * contracte d'obres

Bases particulars per a la selecció i l'adjudicació del Programa d'Actuació Integrada del Sector 5 del PGMOU de Torrevieja. [2009/716]  
Francisco Moreno Juárez, delegat d'Urbanisme de l'Ajuntament de Torrevieja, fa saber:   
Que l'Ajuntament en Ple, en sessió celebrada amb data 28 de novembre de 2008, va adoptar, entre altres, l'acord següent:  
1r. Acordar l'inici del procediment de concurs per al desenvolupament del sector 5 Comercial, pel sistema de gestió indirecta, i estimar la sol·licitud presentada per Carlos Carmona Rodríguez, en representació de la mercantil Altos de Torrevieja, SL.  
2n. Aprovar les bases particulars reguladores del programa d'actuació integrada mencionat, que tenen el tenor literal següent:  
«Bases particulars per a la selecció i adjudicació del Programa d'Actuació Integrada del Sector 5 del PGMOU de Torrevieja.  
Base I. Objecte del contracte  
Les presents bases particulars tenen com a objecte regular les condicions bàsiques de caràcter tècnic, jurídic, econòmic i administratiu, per al desenvolupament urbanístic del programa d'actuació integrada en règim de gestió indirecta amb selecció d'urbanitzador, en el sector denominat S-5 Comercial segons el PGOU de Torrevieja. Tot això, partint que l'adjudicació del programa i de la condició d'urbanitzador està condicionada que els instruments de planejament siguen aprovats definitivament i publicats. En cas que no es produïsquen les condicions mencionades, el procediment de selecció i l'adjudicació es consideraran no realitzades, no se subscriurà el contracte de desenvolupament i execució, ni, per tant, s'executaran les obres objecte d'este plec, per la qual cosa les empreses que concórreguen al concurs assumixen el que s'ha exposat, sense dret a cap indemnització.  
Base II. Règim jurídic  
La relació jurídica que unirà l'agent urbanitzador que es procedix a seleccionar i l'administració local és la d'un contracte administratiu especial. En tot el no previst en les presents bases particulars, seran aplicables la Llei 16/2005, de 30 de desembre, de la Generalitat, Urbanística Valenciana i el Reglament d'Ordenació i Gestió Territorial i Urbanística, aprovat per Decret 67/2006, de 19 de maig, del Consell de la Generalitat, i en especial, les bases generals de programació que constituïxen l'annex II de l'esmentada norma i que en virtut de l'article 131.3 de l'esmentat decret s'apliquen a este municipi.  
Seran aplicables supletòriament la Llei 30/2007, de 30 d'octubre, de Contractes del Sector Públic.  
En cas de contradicció entre els documents contractuals abans citats, l'orde de prelació serà el següent: bases particulars de programació, bases generals de programació i contracte per al desenvolupament i execució del programa d'actuació integrada.  
Base III. Ordenació urbanística  
I. Planejament vigent  
De conformitat amb el PGOU vigent en l'actualitat al terme municipal de Torrevieja, aprovat en la sessió plenària de la Comissió Provincial d'Urbanisme celebrada el 22 de desembre de 1986, els terrenys on es vol actuar estan classificats com a sòl urbanitzable.  
II. Planejament en tramitació  
Actualment el sector S-5 es troba afectat per la modificació puntual del PGOU de Torrevieja núm. 93 Regulació de la implantació de grans superfícies comercials, aprovada definitivament en la sessió plenària celebrada el 28 de març de 2008.  
S'haurà de tindre en compte per al desenvolupament d'este sector les determinacions establides en la modificació anteriorment citada.  
III. Paràmetres urbanístics  
Els paràmetres urbanístics que presenta la fitxa urbanística del S-5 en el PGOU de Torrevieja són els següents:  
Superfície bruta 60.000 m²  
Ús fonamental comercial (atenció i servicis)  
Ús incompatible residencial  
Edificabilitat total 0,35 m²/m²  
Tipologia edificatòria XX  
Elevació màxima 2 plantes  
Ocupació total\* No superarà el 70% de la superfície neta disponible del terreny, i es destinarà l'espai no edificat a aparcament, zones de joc, zones verdes, etc.  
Base IV. Memòria de necessitats i objectius del programa d'actuació integrada (art. 131.2.b) de la LUV)  
I. Memòria de necessitats   
La proposta de programació haurà de justificar la necessitat d'abordar un desenvolupament harmònic, sota un nou model que signifique una oferta de desenvolupament terciari d'alta qualitat, aprofitant al màxim les condicions naturals i d'accessibilitat al territori.   
II. Objectius de la programació  
a) Gestionar la transformació jurídica de les finques afectades pel programa. En este sentit l'urbanitzador estarà obligat a:  
- Demanar, dels corresponents registres (de la Propietat i Cadastre), tota la informació de les finques i titulars de drets i deures inclosos en l'actuació.   
- Fitar i delimitar les parcel·les aportades a la reparcel·lació amb caràcter previ a la redacció del projecte.   
- Si n'hi ha, efectuar un estudi fefaent de les parcel·les semiconsolidades, amb proposta de solució en els termes que preveu el capítol III del títol I de la Llei Urbanística Valenciana.  
- Presentar per a aprovar-lo el projecte de reparcel·lació.  
- Pagar als creditors nets abans que la reparcel·lació accedisca al Registre de la Propietat.  
- Inscriure en el Registre de la Propietat les noves finques resultants, especialment les destinades al domini públic.  
- Fer constar en el Registre de la Propietat les afeccions existents (carreteres, ferrocarril, barrancs i altres).   
- Cancel·lar les finques cadastrals aportades a la reparcel·lació i inscriure les resultants en el Cadastre.  
- Qualssevol altres actuacions necessàries per a la transformació jurídica de les finques afectades.  
b) Urbanitzar completament la unitat d'execució que constituïx l'objecte del programa i realitzar les obres públiques addicionals que siguen necessàries, amb subjecció a les previsions temporals i econòmiques del programa (definint-se, a nivell general, aquelles obres necessàries per a garantir els servicis urbanístics i la connexió d'estos amb les infraestructures generals).  
c) Connectar i integrar adequadament la urbanització amb les xarxes d'infraestructures d'energia, comunicacions i servicis públics existents, i per a això caldrà:  
- Aportar informes de les administracions sectorials les competències de les quals resulten afectades per l'actuació (carreteres, xarxa ferroviària, domini públic hidràulic, domini públic maritimoterrestre i altres)   
- Presentar, si és el cas, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
- Incloure en el projecte d'urbanització la construcció de les següents obres complementàries que siguen necessàries.  
d) Suplementar les infraestructures i espais públics o reserves dotacionals en el que és necessari per a no minvar ni desequilibrar els nivells de qualitat, quantitat o capacitat de servicis existents i exigibles reglamentàriament.  
e) Obtindre els sòls dotacionals públics de l'àmbit de l'actuació a favor de l'administració gratuïtament. A estos efectes:  
- L'urbanitzador efectuarà la inscripció d'estos en el Registre de la Propietat i traslladarà a l'administració la corresponent certificació acreditativa d'això.  
- Els entregarà en perfectes condicions, una vegada concloses les obres d'urbanització, alçada la corresponent acta d'entrega.  
- Els transformadors d'energia elèctrica es consideraran equipament privat i s'entregaran a la companyia subministradora.   
- Tant el sòl necessari per a la seua implantació com el cost d'esta, hauran de ser assumits per tots els propietaris afectats.  
f) Obtindre l'aprofitament que legalment corresponga, amb destinació al patrimoni públic del sòl a favor de l'administració actuant de forma gratuïta.  
g) Ordenar el repartiment equitatiu de les càrregues i beneficis de l'actuació entre els afectats, inclòs el deure de cessió previst en l'article 13.6 de la Llei 4/2004, de 30 de juny, d'Ordenació del Territori i Protecció del Paisatge, quedant establits els criteris de valoració i seqüència.  
h) Establir terminis per a edificar els solars resultants de l'actuació urbanitzadora, inclent un cronograma en què s'indique expressament el termini d'edificació dels terrenys propietat de l'urbanitzador o d'altres propietaris adherits a la seua iniciativa de programa.  
i) Si és el cas, i amb caràcter complementari, es fixen com a objectius a càrrec de l'urbanitzador i sense que siguen repercutibles als propietaris de terrenys afectats, l'execució dels programes de restauració paisatgística, dins de l'àmbit del programa d'actuació integrada, d'acord amb les directrius establides en la Llei 4/2004, de 30 de juny, d'Ordenació del Territori i Protecció del Paisatge.  
Base V. Paràmetres urbanístics (art. 131.2.c) Llei Urbanística Valenciana)  
I. Descripció del sector  
Denominació: S-5 Comercial  
Classificació del sòl: urbanitzable  
Superfície sector: 60.000 m²  
La superfície del sector s'ha ajustat a la xifra establida en la fitxa urbanística  
Índex d'edificabilitat: 0.35 m²t/m²s  
Edificabilitat: 21.000 m²t  
Ús dominant: terciari comercial  
Ús compatible:  
Terciari oficines  
Terciari recreatiu  
Terciari aparcaments  
Semblants  
Ús prohibit:  
Residencial  
Industrial  
II. Gestió  
Unitat d'execució: única  
Àrea de repartiment: 60.000 m²s  
Aprofitament tipus: 0.35 m²t/m²s  
Elements estructurals adscrits: no existixen  
Condicions per a la delimitació: la delimitació del sector ve determinada pel PGOU. Esta delimitació haurà de mostrar el traçat de la via-parc i CV-95, i adaptar la delimitació a les noves exigències.  
Gestió: indirecta  
III. Condicions  
- Garantir una correcta connexió amb la xarxa viària existent incloses les modificacions futures previstes en estes.   
- Garantir una correcta connexió amb les xarxes infraestructures existents.  
- Garantir una adequada integració paisatgística.  
Base VI. Criteris i objectius territorials (art. 131.2.d) de la LUV)  
Els criteris que han de regir l'ordenació han de ser conformes amb els establits per la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
L'ordenació ha de potenciar la qualitat de la vida dels ciutadans, solucionant els preceptes següents:  
1. Millora dels entorns urbans.   
a) S'ha de generar una ordenació que millore la zona d'actuació preservant i potenciant aquells elements existents que tinguen interés paisatgístic.   
b) Com a conseqüència de la repercussió que tindrà la implantació de l'ús terciari comercial en els sectors limítrofs. L'ordenació ha de preveure incloure les mesures pertinents per a evitar els següents objectius:  
i) La millora de la qualitat ambiental urbana, disminuint la contaminació lumínica i acústica d'acord amb el que establix l'article 5.1.d. de la Llei 4/2004, de 30 de juny, de la Generalitat, d'Ordenació del Territori i Protecció del Paisatge, establint les mesures per a reduir les emissions perjudicials.  
ii) El sector en qüestió està rodejat de sectors on l'ús predominant és el residencial. S'arbitraran mesures de disseny que garantisquen una transició que elimine les molèsties generades, establint zones verdes públiques en les zones de contacte.  
iii) Es desenvoluparan construccions de qualitat que millore el paisatge urbà.  
2. Accessibilitat del ciutadà. Mobilitat urbana i transport públic.  
a) Tant els espais públics com les edificacions han de garantir l'efectiva utilització pels ciutadans i la seua accessibilitat, especialment per mitjà de l'eliminació de barreres arquitectòniques. L'instrument d'ordenació establirà les condicions que han de reunir els espais públics i els edificis de pública concurrència de manera que es garantisca a totes les persones amb mobilitat reduïda o limitació sensorial, l'accessibilitat i l'ús lliure i segur del seu entorn. Els projectes d'urbanització definiran els detalls tècnics per a garantir l'accessibilitat a totes les persones amb mobilitat reduïda o limitació sensorial, tant pel que fa a l'obra d'urbanització com a les instal·lacions a executar.  
b) En l'ordenació es preveuran recorreguts de vianants. S'haurà de garantir la mobilitat i el transport per l'existència efectiva de servicis públics.  
Base VII. Criteris d'ordenació urbanística  
I. Compliment dels estàndards urbanístics establits en l'article 209 del ROGTU.  
Zona verda pública  
>10% de la superfície computable del sector  
Reserva mínima de places d'aparcament públic   
1 plaça / 100 m² d'edificabilitat terciària, podent-se ubicar en parcel·la privada.  
Reserva de places d'aparcament d'ús privat   
Estarà en funció de l'ús concret:  
Terciari comercial   
Terciari recreatiu 1 plaça/25 m²t  
Terciari hostaler 1 plaça/50 m²t  
Altres usos terciaris 1 plaça/100 m²t   
Complexos terciaris que ocupen illes completes, i no siga possible determinar de manera exacta les diferents proporcions d'usos per tractar-se de locals polivalents, es reservarà 1 plaça/40 m²t.  
Base VIII. Objectius d'edificació privada (art. 131.2.e) de la LUV)  
I. Objectius de l'edificació privada.  
Els instruments d'ordenació hauran de normalitzar els paràmetres de l'edificació perquè es complisca amb l'objectiu de qualitat que millore el paisatge urbà.  
II. Condicions d'edificació  
Les condicions d'edificació que s'establisquen en les normes de l'instrument d'ordenació, hauran de ser conformes amb les establides en el PGOU de Torrevieja, incloent les modificacions previstes en la modificació puntual 93 del PGOU de Torrevieja.  
III. Simultaneïtat entre urbanització i edificació  
Es podran alternar les obres d'urbanització amb les obres d'edificació, especificant que les construccions no es podran ocupar fins que no s'hagen finalitzat i recepcionat les obres d'urbanització.   
Base IX. Prescripcions tècniques dels documents d'ordenació i gestió (art. 131.2.f) de la LUV)  
1. Amb caràcter general es consideren prescripcions tècniques mínimes que hauran de respectar-se en la redacció dels documents d'ordenació i gestió les establides en la LUV i en el ROGTU, així com les establides en el Reglament de Zones d'Ordenació Urbanística de la Comunitat Valenciana (Orde de 26 d'abril de 1999, del conseller d'Obres Públiques, Urbanisme i Transports) i amb caràcter general la regulació de l'article 124 de la LUV.  
2. El document que concrete l'ordenació i gestió de la zona d'actuació en sectors d'ús predominant terciari haurà d'aplicar les prescripcions establides en el Codi Tècnic de l'Edificació (C), aprovat per Reial Decret 314/2006, de 17 de març, concretament el DB SI 5 Intervenció dels bombers.  
3. Igualment l'instrument de planejament urbanístic incorporarà un estudi acústic per a l'àmbit d'ordenació del sector segons les exigències de l'article 25 de la Llei 7/2002, de 3 de desembre, de la Generalitat Valenciana, de Protecció contra la Contaminació Acústica.  
4. Es tindrà en compte una especial atenció en l'ordenació i gestió dels residus atenent els criteris establits per la Llei 10/2000, de 12 de desembre, de Residus de la Comunitat Valenciana.  
5. L'alternativa tècnica del programa haurà de tindre en compte, com a mínim, la documentació exigida en l'article 126 de la LUV.  
a) Document de planejament: pla parcial.  
b) Document de justificació de la integració territorial. Este document té com a objecte actualitzar l'ordenació estructural del Pla General en tots els aspectes directament o indirectament relacionats amb la nova urbanització, a fi d'integrar-la en l'estructura general del territori.   
c) Si la proposta és presentada per una agrupació d'interés urbanístic, s'hauran d'incloure els estatuts i acords.  
d) Terminis per al desenvolupament de l'actuació integrada.  
e) Projecte d'urbanització.  
f) Estimació preliminar i general d'aquelles despeses d'urbanització variables l'import de les quals tot i ser repercutibles als propietaris, no es puga determinar per la concurrència d'ofertes.  
6. En la presentació dels documents davant de l'administració hauran de respectar-se les següents prescripcions.  
Documentació de justificació d'integració territorial: sí  
Altres: estudi de sostenibilitat ambiental: sí  
Suport digital: sí  
Base X. Prescripcions tècniques del projecte urbanització (art. 131.2.h) de la LUV)  
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció de tècnic diferent del seu redactor original, havent de complir el que establix l'article 52 del Text Refós de la Llei de Contractes de les Administracions Públiques. No podrà modificar les previsions del pla que desenvolupa. En cap cas, podrà contindre determinacions sobre ordenació, règim del sòl o de l'edificació.  
Haurà d'ajustar-se a les previsions de les normes municipals per a l'execució de les obres d'urbanització i la resta de normatives tècniques sectorials aprovades després de les esmentades normes i aplicables.  
Comprendrà tots i cada un dels documents assenyalats en l'article 156.1 de la Llei Urbanística Valenciana i en l'article 350 del Reglament d'Ordenació i Gestió Territorial i Urbanística.  
Base XI. Preu de licitació (art. 286.1.h) del ROGTU)  
El preu de licitació, que servix exclusivament de base per al càlcul de la garantia provisional, és l'establit en el següent quadro, d'acord amb el que preveu l'article 140.1 de la Llei Urbanística Valenciana.  
En xifra: 831.611,49 euros.  
En lletra: huit-cents trenta-un mil sis-cents onze amb quaranta-nou euros.  
Base XII. Terminis de desenvolupament i execució del programa (art. 131.2.i) de la LUV i art. 286.1.i) del ROGTU)   
Els terminis per al desenvolupament i execució del PAI s'ajustaran al que s'ha assenyalat en l'article 332 del ROGTU. Les pròrrogues i suspensions s'atindran al que disposa la legislació de contractes de les administracions públiques.   
Respecte a les conseqüències de l'incompliment dels terminis establits per al desenvolupament i execució del programa, caldrà ajustar-se al que s'ha establit en l'article 143 de la LUV, en els articles 336 i següents del ROGTU i en la legislació aplicable en matèria de contractes de les administracions públiques.  
Sense perjudici de l'anterior, s'establixen, en el següent quadro, els terminis màxims per a l'execució de les següents actuacions per part de l'urbanitzador.  
Termini total: 86 mesos  
Terminis parcials  
En el termini d'un mes a partir de la notificació de l'acord d'aprovació i adjudicació definitiva del programa a l'urbanitzador, i sempre que s'haja produït aprovació igualment definitiva del projecte d'urbanització, es procedirà a la formalització del contracte per al desenvolupament i execució del programa d'actuació integrada.  
La presentació dels textos refosos corresponents al planejament o al projecte d'urbanització haurà de produir-se en el termini màxim de dos mesos des que tinga lloc la notificació a l'urbanitzador de l'aprovació, provisional o definitiva, que impose modificacions a l'alternativa tècnica.  
Selecció d'empresari constructor   
L'inici del procediment de pública concurrrència per a la selecció de l'empresari constructor haurà de tindre lloc en el termini d'un mes des de la formalització del contracte entre l'urbanitzador i l'administració actuant.  
Presentació del projecte de reparcel·lació   
El projecte de reparcel·lació haurà de sotmetre's a informació al públic per l'urbanitzador en el termini màxim de sis mesos des de la finalització del termini per a l'opció per modalitat de retribució previst en els articles 166 de la Llei Urbanística Valenciana. La presentació dels textos refosos corresponents al projecte de reparcel·lació haurà de produir-se en el termini màxim de dos mesos des que tinga lloc la notificació a l'urbanitzador de les modificacions a introduir en el projecte inicialment formulat.  
Iniciació de les obres d'urbanització   
L'inici de les obres d'urbanització haurà de produir-se en el termini de tres mesos des de l'aprovació definitiva del projecte de reparcel·lació, i s'acreditarà per mitjà d'acta de replantejament subscrita per la direcció de les obres i, almenys per un tècnic municipal.  
Terminació de les obres d'urbanització   
Les obres d'urbanització hauran de finalitzar en el termini màxim de 36 mesos des que s'inicien.  
Termini màxim d'edificació dels solars   
3 anys des de la recepció de les obres d'urbanització  
Pròrroga   
Es podran ampliar fins a un màxim de dos anys més en l'acord pel qual es recepcionen definitivament les obres d'urbanització.  
Base XIII. Capacitat per a ser urbanitzador  
1. Podran participar en el concurs per a la selecció i adjudicació del present programa d'actuació integrada totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i complisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en l'article 20 del Text Refós de la Llei de Contractes de les Administracions Públiques.  
Base XIV. Solvència econòmica i financera (art. 131.2.m) de la LUV)  
La justificació de la solvència econòmica i financera de l'urbanitzador s'acreditarà per un o algun dels mitjans següents:  
1. Informe d'institucions financeres o, si és procedent, justificant l'existència d'una assegurança d'indemnització per riscos professionals.  
2. Si es tracta de persones jurídiques, presentació dels comptes anuals o d'extracte d'estos, en el cas en què la publicació d'estos siga obligatòria en la legislació del país on l'aspirant a urbanitzador estiga establit.  
3. Declaració sobre el volum global de negocis i, si és procedent, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.  
Base XV. Solvència tècnica i professional (art. 131.2.m i art. 123 de la LUV)   
1. La justificació de la solvència tècnica i professional de l'urbanitzador s'acreditarà per un o més dels mitjans següents:  
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participe en la gestió del programa d'actuació integrada, i especialment dels responsables del control de qualitat.  
c) Titulacions acadèmiques i professionals del personal de direcció de l'urbanitzador.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic amb què compte l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desenvolupament i execució del programa d'actuació integrada, inclosos els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desenvolupament i execució del programa d'actuació integrada.  
2. Si per raons justificades en cada cas concret l'urbanitzador no estiguera en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells, havent de demostrar en este cas davant de l'Ajuntament que comptarà amb els mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència d'almenys, un dels seus membres.  
Base XVI. Garanties  
1. Els que desitgen participar en el procediment de licitació d'un programa d'actuació integrada hauran de constituir en la forma i als efectes previstos en el Text Refós de la Llei de Contractes de les Administracions Públiques, una garantia provisional equivalent al 2% de l'estimació aproximada de les càrregues del programa, IVA no inclòs, la qual ascendix a la quantitat que s'establix a continuació:  
Garantia provisional: 2% del preu de licitació  
Xifra: 16.632,23 euros  
Lletra: setze mil sis-cents trenta-dos euros amb vint-i-tres cèntims  
Garantia definitiva: 10% del preu de licitació   
Xifra: 83.161,15 euros  
Lletra: huitanta-tres mil cent seixanta-un euros amb quinze cèntims  
2. La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte per al desenvolupament i execució dels programes d'actuació integrada.  
3. La garantia provisional serà confiscada a aquells licitadors que retiren injustificadament la seua proposició abans de l'adjudicació definitiva.  
4. La garantia definitiva, a constituir en la forma i als efectes previstos en el Text Refós de la Llei de Contractes de les Administracions Públiques, s'establix en un 10% del valor de les càrregues d'urbanització, IVA no inclòs, del programa d'actuació integrada aprovat. S'ingressarà en el termini màxim de 15 dies a comptar de la notificació de l'acord d'aprovació i adjudicació del programa.  
5. Serà procedent elevar la garantia definitiva al 20% en els supòsits d'aprovació de programes d'actuació integrada en què les càrregues urbanístiques estinguen sotmeses a presumpció de temeritat calculada en els termes establits en la legislació de contractes de les administracions públiques.  
Base XVII. Presentació de proposicions  
1. Els que desitgen prendre part en la licitació hauran de presentar la documentació exigida en les condicions següents:  
Termini de presentació: tres mesos a partir de la data de l'enviament de l'anunci del Diario Oficial de la Unión Europea  
Lloc: Ajuntament de Torrevieja  
Les proposicions, integrades per tres sobres, identificats en l'exterior amb la indicació de la licitació a què concórreguen i firmats pel licitador o persona que el represente i indicant el nom i cognoms o raó social del proponent amb la següent documentació en idioma castellà o valencià:  
Sobre A. Alternativa tècnica, es presentarà obert.  
Sobre B. Proposició juridicoeconòmica, es presentarà en sobre tancat.  
La documentació que es troba en poder d'estos sobres serà objecte de valoració a l'efecte d'aprovació del programa i adjudicació de la condició d'urbanitzador.  
Sobre C. Es presentarà amb el títol de Documentació i contindrà la següent documentació.  
a) Si concorre una societat mercantil, haurà de presentar escriptura de constitució inscrita en el Registre Mercantil. Si es tracta d'una agrupació d'interés urbanístic, es presentarà escriptura pública de constitució, així com inscripció en el Registre d'Agrupacions d'Interés Urbanístic dependent de la conselleria competent en urbanisme.   
b) Els que compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si és el cas, en el Registre Mercantil o registre públic corresponent.  
c) Quan l'oferent actue en nom propi i siga empresa individual, haurà de presentar DNI o fotocòpia legalitzada d'este.  
d) Resguard acreditatiu d'haver constituït la garantia provisional en els termes exigits en la base XVI.  
e) Declaració responsable de no estar sotmés a cap de les prohibicions per a contractar establides per la legislació reguladora de la contractació administrativa, inclòs trobar-se al corrent en el compliment de les obligacions tributàries i amb la Seguretat Social imposades per les disposicions vigents.  
f) Els documents que acrediten els requisits de solvència tècnica i professional, econòmica i financera.  
g) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'administració i durant el desenvolupament i execució del programa d'actuació integrada, amb renúncia expressa, si és procedent, al fur jurisdiccional estranger que puga correspondre'ls.  
h) Declaració jurada o acta notarial acreditativa d'haver-se practicat o intentat practicar els avisos a què es referix l'article 134.4 de la LUV. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra de tals punts.  
i) En cas de concórrer a la licitació unes quantes empreses, compromeses a la constitució d'una unió temporal, cada una d'elles haurà d'acreditar la seua personalitat jurídica i capacitat, indicant els noms i circumstàncies dels empresaris que subscriuen les proposicions, la participació de cada una d'elles, i designant la persona o entitat que, durant la vigència del contracte, ha d'ostentar la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
2. Cada concursant no podrà presentar més d'una proposició, ni formular variants. Tampoc podrà subscriure cap proposta en unió temporal amb altres si ho ha fet individualment o figurar en més d'una agrupació. L'incompliment d'estes normes donarà lloc a la no-admissió de totes les propostes de programa presentades per este.  
3. Si l'últim dia del termini de presentació de proposicions coincidix amb dissabte, diumenge o festiu, el termini es prolongarà fins al dia hàbil següent.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'Ordenació i Gestió Territorial i Urbanística. A este efecte, els concursants protocol·litzaran els documents assenyalats anteriorment per mitjà d'acta autoritzada per un notari amb competència territorial al municipi afectat i depositarà una còpia d'estos en la seu de l'Ajuntament, i els exposarà al públic pels seus propis mitjans, inserint un anunci en el Diari Oficial de la Comunitat Valenciana i en un diari no oficial d'àmplia difusió en la localitat, només a l'efecte de la presentació d'al·legacions.  
Base XVIII. Contingut mínim de l'alternativa tècnica  
L'alternativa tècnica del programa d'actuació integrada tindrà el contingut següent:  
a) Identificació del document de planejament que regule l'ordenació detallada a desenvolupar, si este està ja aprovat amb anterioritat al present concurs. En qualsevol altre cas, l'alternativa tècnica haurà d'anar acompanyada necessàriament d'un document de planejament que incloga una proposta d'ordenació detallada per a l'àmbit d'actuació.  
b) Àmbit de l'actuació. Es permetrà la redelimitació de l'àmbit territorial a programar per part de l'alternativa tècnica, quan s'amplie la xarxa primària i secundària prevista en el planejament vigent. En tot cas, s'ha d'assegurar el suplement de dotacions de xarxa primària i de xarxa secundària que exigisca l'ampliació i la seua deguda integració en l'estructura urbanística del pla.  
c) Justificació del compliment de les condicions d'integració de l'actuació amb l'entorn.  
d) Existència o no d'agrupació d'interés urbanístic i, si és el cas, estatuts i acords socials d'esta.  
e) Terminis que es proposen per al desenvolupament de l'actuació, determinant-se tant el corresponent a les obres d'urbanització com a les obres d'edificació dels solars resultants.  
f) Projecte d'urbanització.  
g) Enunciat dels objectius complementaris que es proposen d'acord amb el que disposa la Llei Urbanística Valenciana, amb indicació expressa, si és el cas, dels compromisos d'edificació simultània a la urbanització que estiga disposat a assumir per damunt del mínim legal.  
h) Mesures de control de qualitat i compliment de les normes de qualitat ambiental, si és el cas.  
i) Inventari preliminar de construccions, plantacions i instal·lacions la demolició, destrucció o eradicació de les quals exigisca la urbanització.  
j) Estimació preliminar i general d'aquelles despeses d'urbanització variables l'import de les quals, tot i ser repercutibles als propietaris, no es puga determinar per la concurrència d'ofertes.  
k) Si la proposta de programa modifica l'ordenació estructural, haurà d'incorporar la documentació establida per a tals supòsits en la Llei Urbanística Valenciana. Haurà de contindre el compromís del licitador d'edificar de forma simultània a l'execució de la urbanització un percentatge mínim.  
Base XIX. Proposició juridicoeconòmica  
1. La proposició juridicoeconòmica haurà d'incloure necessàriament la documentació relativa als següents aspectes, de conformitat amb el que establix el quadro següent:  
Relació entre l'urbanitzador i els propietaris  
Modalitat de retribució: per mitjà de la cessió de terrenys en metàl·lic o de forma mixta.  
Mode, condicions i termini: una vegada comunicada l'aprovació per l'urbanitzador, amb idèntiques garanties de constància i recepció que les establides per a les notificacions en la Llei estatal 30/1992, el propietari haurà de comunicar a l'urbanitzador o l'administració actuant, la seua elecció per la modalitat de retribució d'entre les previstes, en el mes següent al que s'haja comunicat l'aprovació del programa de forma fefaent i individual al propietari.  
Aprofitament subjectiu: 90%  
a) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
b) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació.  
c) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb què tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies del dit urbanitzador, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques de resultat que s'adjudiquen després de la reparcel·lació.  
d) Full resum de les dades econòmiques rellevants segons model que s'aprove reglamentàriament.   
e) Descripció dels següents elements economicofinancers relatius a les càrregues urbanístiques:  
· Pressupost de licitació de l'obra d'urbanització: amb l'abast previst en l'article 168.1.A i b de la Llei Urbanística Valenciana.   
· Cost de projectes: cost de redacció i direcció dels projectes tècnics, especificant cada projecte a què es referix l'article 168.1.C de la Llei Urbanística Valenciana.  
· Despeses de gestió: despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.  
· Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.  
· Càrregues d'urbanització: càrregues d'urbanització que l'urbanitzador es compromet a repercutir, com a màxim, als propietaris afectats pels conceptes anteriorment expressats.  
· Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a la dita modalitat de retribució.  
· Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb ells a l'urbanitzador.  
· Finançament: condicions de finançament oferides per l'urbanitzador per al pagament de les quotes d'urbanització a aquells propietaris que acollits a elles, si és el cas, recolzades per una entitat financera degudament registrada.  
· Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
· Estimació preliminar de la repercussió unitària per metre quadrat, de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes. La proposició juridicoeconòmica es presentarà degudament firmada i datada.  
f) Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
g) Estimació preliminar de la repercussió unitària per metre quadrat, de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
2. La proposició juridicoeconòmica es presentarà degudament firmada i datada.  
3. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
Base XX. Admissibilitat de variants  
1. Únicament es consideraran variants les modificacions de caràcter tècnic i mai les de caràcter econòmic, sempre que estes últimes no alteren substancialment l'ordenació urbanística proposada.  
2. No es consideraran variants, per la qual cosa seran admissibles en tot cas, les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
3. En cas d'admetre's, cada aspirant a urbanitzador podrà presentar una única variant.  
4. La presentació d'una variant en cap cas legitimarà la presentació d'una nova proposició juridicoeconòmica.  
5. L'Ajuntament podrà triar, d'entre l'alternativa original i la variada, aquella que millor satisfaça els interessos públics, se li aplicarà la proposició juridicoeconòmica formulada i sense poder modificar en cap cas el contingut de les bases particulars.  
6. No s'entendrà com a alternativa tècnica l'avanç de planejament que formule qui inste la iniciació del procediment de programació. En conseqüència, el referit aspirant podrà presentar alternativa tècnica, que no es considerarà variant del seu avanç de programació, tot això amb respecte al que disposen les bases generals i particulars que regulen el procediment.  
Base XXI. Criteris d'adjudicació  
Els criteris d'adjudicació són els següents:  
Alternativa tècnica 70 punts  
  
  
Proposició juridicoeconòmica: 30 punts  
  
Base XXII. Adjudicació del programa   
1. El programa d'actuació integrada s'aprovarà sense cap tipus de condicionant.  
2. Amb anterioritat a la firma del contracte amb l'Ajuntament, l'adjudicatari del programa d'actuació integrada haurà de presentar resguard acreditatiu d'haver constituït la garantia definitiva en els termes que preveu la base XVI de les presents bases particulars i aportar certificació positiva de trobar-se al corrent de les seues obligacions tributàries i amb la Seguretat Social i resguard acreditatiu d'haver constituït la garantia definitiva del cost de les indemnitzacions, preus justos i despeses de reallotjament necessàries per a realitzar l'actuació, la totalitat del cost de les obres d'urbanització complementàries i un 7% del cost de les obres d'edificació.  
Base XXIII. Formalització del contracte  
1. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en document administratiu del contracte per al desenvolupament i execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació a l'efecte de fedatari públic, annexant a este un exemplar de les bases particulars de programació.  
2. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament seran assumides per l'urbanitzador.  
3. Si per causa imputable a l'urbanitzador no poguera formalitzar-se el contracte dins del termini indicat, l'Ajuntament podrà acordar la resolució d'este, seguint a este efecte el procediment establit en el Text Refós de la Llei de Contractes de les Administracions Públiques.  
Base XXIV. Dictamen del Consell del Territori i Paisatge  
No serà preceptiu l'informe del Consell del Territori i Paisatge al ser la superfície de l'actuació inferior a 500.000 m² (art. 136.4 LUV i 314 del ROGTU).  
Base XXV. Compliment  
1. El contracte s'entendrà complit amb motiu de l'adequada execució de la totalitat de les prestacions que s'hi inclouen, i s'extingirà una vegada l'urbanitzador haja procedit al seu total compliment per mitjà de la recepció de les obres d'urbanització a favor de l'Ajuntament.  
2. Una vegada finalitzades les obres d'urbanització, l'urbanitzador realitzarà oferiment formal a l'Ajuntament de la recepció de les obres d'urbanització, prèvia remissió per l'urbanitzador de totes les certificacions d'obres, les factures emeses per l'empresari constructor i la documentació que justifique el pagament efectiu de les obres.  
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèviament i definitivament el programa.  
4. L'Ajuntament disposarà d'un termini de tres mesos per a inspeccionar les obres d'urbanització i, si és el cas, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu. Una vegada esmenades les deficiències apreciades, l'Ajuntament alçarà una acta de recepció definitiva que acreditarà el compliment del contracte i la seua extinció, i començarà llavors el termini de garantia.  
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense resposta administrativa expressa.  
6. El termini de garantia serà de 12 mesos des del moment en què s'entenguen recepcionades per l'Ajuntament. Durant eixe període, el contractista respondrà dels defectes constructius que es manifesten. Finalitzat este període, serà procedent la devolució de les garanties prestades per l'adjudicatari.  
Base XXVI. Resolució  
1. Són causes de resolució del contracte les previstes en el Text Refós de la Llei de Contractes de les Administracions Públiques, així com les derivades de la incapacitat legal sobrevinguda de l'urbanitzador i les altres previstes en la legislació general aplicable a les seues relacions amb l'administració.   
2. Són també causes de resolució del contracte les següents:  
a) La mort o incapacitat sobrevinguda de l'urbanitzador o l'extinció de la seua personalitat jurídica.   
b) La declaració de situació concursal.  
c) La falta de prestació en termini de la garantia definitiva.  
d) La no formalització del contracte en termini.  
e) La demora injustificada en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la despleguen.  
f) La inactivitat injustificada de l'urbanitzador durant un període de sis mesos consecutius o nou alterns en el desenvolupament i execució del programa d'actuació. S'entendrà produïda la inactivitat o l'abandó quan el desenvolupament i execució del programa d'actuació haja deixat de desenvolupar-se o no es desenvolupe amb la regularitat adequada o amb els mitjans humans o materials necessaris per a la seua normal execució en termini. No obstant això, quan es done este supòsit, l'Ajuntament, abans de procedir a la resolució, requerirà a l'urbanitzador perquè regularitze la situació en el termini de cinc dies a comptar del requeriment, llevat que la precisió de la seua execució exigisca un termini major.  
g) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o posat fi a la via administrativa.   
h) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la Llei Urbanística Valenciana els atorga.  
i) La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.   
j) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o paralitzen el seu desenvolupament material o econòmic per inactivitat de l'administració durant més de sis mesos i de manera rellevant, tenint dret l'urbanitzador a instar la resolució amb les compensacions procedents.  
k) La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20%.  
l) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència  
m) El descobriment de condicions territorials no tingudes en compte a l'acordar el programa d'actuació i que facen legalment inviable la prossecució d'esta, sense perjuí de les compensacions que pertoquen, si és el cas, o de la possibilitat d'esmenar les seues previsions, si això fóra possible, sense desvirtuar-les substancialment.   
n) Incórrer el contractista, durant la vigència del contracte en alguna de les prohibicions de contractar previstes en l'article 20 de la Llei de Contractes de les Administracions Públiques.  
o) Les reiterades deficiències en l'execució del contracte.   
p) L'incompliment greu dels deures essencials de l'urbanitzador directament imposats per esta llei.   
q) L'incompliment d'alguns dels compromisos oferits.  
r) La caducitat del programa per transcurs del termini total per a escometre'l i, si és el cas, la pròrroga.   
s) El mutu acord entre l'Ajuntament i l'urbanitzador, sense perjuí de les indemnitzacions que, si és el cas, pertoquen en benefici dels propietaris de terrenys o altres afectats.  
t) La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.   
u) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en este per a començar-lo.   
v) El desistiment o la suspensió del contracte per un termini superior a un any acordada per l'Ajuntament.   
3. Per a la resolució del contracte entre l'Ajuntament i l'urbanitzador serà preceptiva la prèvia emissió d'informe favorable pel Consell del Territori i el Paisatge.  
4. L'Ajuntament, al resoldre l'adjudicació, podrà acordar que l'urbanitzador continue l'execució del programa sota les seues mateixes condicions, durant el temps indispensable per a evitar perjudicis a l'interés públic.  
5. La resolució de l'adjudicació s'acordarà per l'Ajuntament, amb audiència prèvia a l'urbanitzador per un termini de 10 dies hàbils, i previ dictamen del Consell del Territori i el Paisatge, que podrà ser instat també per l'urbanitzador. Sense perjudici de les responsabilitats econòmiques que pertoquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
Base XXVII. Prerrogatives de l'administració  
L'Ajuntament ostenta totes les prerrogatives que, en general, reconeix la legislació de contractes de les administracions públiques, entre elles, les d'interpretar el present contracte administratiu especial, resoldre els dubtes que oferisca el seu compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar la seua resolució i determinar els efectes d'esta.  
Base XXVIII. Jurisdicció competent  
És competent l'orde jurisdiccional contenciós administratiu per a conéixer de les qüestions que puguen suscitar-se en la preparació, resolució i execució del contracte administratiu especial entre l'administració i l'agent urbanitzador seleccionat en pública concurrència.  
Estimació de càrregues  
Proposta d'estimació aproximada de les càrregues del programa de l'obra urbanitzadora del sector 5 del PGOU de Torrevieja, estimació prèvia que, de conformitat amb l'article 140.1 de la LUV, ha de realitzar l'Ajuntament a l'efecte de càlcul de les garanties a imposar als participants en el concurs d'adjudicació del contracte de programa.  
Els costos de l'obra urbanitzadora, entenent estos com el conjunt de càrregues que tots els propietaris han de retribuir en comú a l'urbanitzador, per la qual cosa la seua estimació ha d'incloure:  
Per a una superfície aproximada de 60.000 m².  
1. Costos de les obres de serveis viaris, xarxes de servei, mobiliari urbà i jardineria, el grau de detall dels quals dependrà de l'alternativa tècnica.  
Projecte d'urbanització de polígon industrial de Torrevieja  
Capítol 1. Moviment de terres.  
Capítol 2. Xarxa de sanejament d'aigües residuals  
Capítol 3. Xarxa de pluvials  
Capítol 4. Xarxa de proveïment d'aigua potable  
Capítol 5. Xarxa de telefonia  
Capítol 6. Xarxa de telecomunicacions  
Capítol 7. Xarxa de baixa tensió  
Capítol 8. Xarxa de mitjana tensió  
Capítol 9. Centres de transformació  
Capítol 10. Pavimentació  
Capítol 11. Senyalització  
Capítol 12. Seguretat i salut  
Pressupost d'execució material = 602.442,40 €  
13% de despeses generals = 78.317,51 €  
6% de benefici industrial = 36.146,54 €  
Pressupost d'execució per contracta = 716.906,45 € + IVA   
2. Les indemnitzacions procedents pel derrocament de construccions, destrucció de plantacions, obres i instal·lacions que exigisquen l'execució del pla parcial.  
Total indemnitzacions (20% P.E.M.)  
No hi ha indemnitzacions  
3. El cost dels documents urbanístics necessaris.  
Honorari redacció projectes (4% P.E.M.) = 24.097,70 €  
Direcció d'obra (2% P.E.M.) = 12.048,85 €   
4. El valor de les obres d'urbanització no contràries al planejament vigent en el moment de la seua realització que resulten útils per a l'execució del nou pla.  
Total obres (25% P.E.M.) = 150.610,60 €  
5. Benefici empresarial i despeses de gestió de l'urbanitzador.  
Tal com s'establix en el Reglament de la LUV, s'establix un màxim del 10% que s'aplicarà al preu del contracte subscrit.  
10% preu de contracta = 71.690,64 €  
Despeses totals = 975.354,24 € + IVA.  
S'estima com a cost total de l'obra urbanitzadora, compresos tots els costos ressenyats amb anterioritat, per a establir la base de licitació, en 975.354,24 euros (nou-cents setanta-cinc mil tres-cents cinquanta-quatre amb vint-i-quatre euros) més el corresponent IVA.»  
3r. Publicar l'anunci de concurs, amb el contingut reglamentari, i inserir-lo al tauler d'anuncis i en els següents diaris oficials:  
a) Diario de la Unión Europea, en primer lloc.  
b) Diari Oficial de la Comunitat Valenciana (este anunci no podrà inserir-se abans de la data en què es remeta a la Comissió Europea per a publicar-lo en el Diario Oficial de la Unión Europea).  
La publicació s'efectua perquè els interessats puguen presentar les seues proposicions en un termini no inferior a tres mesos, comptat a partir de la data d'enviament de l'anunci al Diario Oficial de la Unión Europea.  
Data d'enviament al DOUE: 16 de gener de 2009.  
Torrevieja, 16 de gener de 2009.- El delegat d'Urbanisme: Francisco Moreno Juárez.